**Studenac i ove godine projektom KodiraONA nastavlja poticati izvrsnost žena u digitalnim tehnologijama**

*Povodom Međunarodnog dana žena, Studenac nastavlja s natječajem za žene sa znanjem o prediktivnoj analitici i programskim jezicima, a pobjednica osvaja mentorski program u Studencu*

**Omiš, 6. ožujka 2024.** – Studenac, hrvatski lanac susjedskih dućana, drugu godinu zaredom otvara natječaj KodiraONA, nastavljajući poticati izvrsnost i osnaživanje žena u području digitalnih tehnologija i analitike podataka. Prijaviti se mogu sve žene iz Hrvatske s osnovnim znanjem o prediktivnoj analitici i poznavanjem barem jednog programskog jezika. Prijave na natječaj otvaraju se 8. ožujka, simbolično na Međunarodni dan žena, a prijaviti se mogu na mrežnoj stranici projekta [www.studenac.hr/kodiraona/](http://www.studenac.hr/kodiraona/).

Studenac poslovanje temelji na poboljšanju učinkovitosti i uvođenju inovacija, a u tome važnu ulogu ima njihov centar izvrsnosti - Studenac Digital. Pri tome koriste naprednu analitiku koja im omogućava da se još više približe kupcima ispunjavajući njihove potrebe, a samo poslovanje učini učinkovitijim i agilnijim. Stoga će natjecateljica koja pokaže preciznost, znanje i kreativnost te bude najuspješnija u rješavanju natječajnog zadatka osvojiti sudjelovanje u mentorskom programu s timom Studenac Digitala u Zagrebu. Tijekom šestotjednog mentorstva pobjednica će imati priliku raditi zajedno s *data* znanstvenicima i *data* inženjerima u Studencu te naučiti više o primjeni prediktivne analitike u dinamičnom sektoru maloprodaje. Uz to će osvojiti i dodatnu vrijednu nagradu - pretplatu na edukativnoj platformi Coursera koja je partner s više od 275 vodećih svjetskih sveučilišta i kompanija.

„Projektom KodiraONA želimo istaknuti i nagraditi strast, znanje i izvrsnost žena u digitalnim vještinama. Vjerujemo kako raznolikost u tehnološkom sektoru potiče inovacije i stvara vrijednost za naše poslovanje i zajednicu. Ovaj natječaj je platforma za ambiciozne žene koje žele unaprijediti svoje vještine i doprinijeti digitalnoj transformaciji maloprodaje. Pozivamo sve zainteresirane da se prijave, podijele svoje ideje i pridruže nam se u stvaranju budućnosti koja je učinkovitija i inkluzivnija“, istaknula je **Nina Mimica**, članica Uprave za inovacije u Studencu.

Natječajni zadatak je okarakterizirati svaki Studenac dućan prema utjecaju ljetne sezone i povećanog broja kupaca, svrstavajući ih kao turističke ili ne-turističke. Sudionice će dobiti smjernice i kod za pristup javno dostupnim podacima o lokacijama, statističkim i geoprostornim podacima te turizmu i prometu. Ocjenjivat će se točnost i kreativnost pristiglih rješenja te odabrati pobjednica, a rok za predaju rješenja je **29. ožujka 2024. godine.**

''Dojmovi su stvarno odlični! Otkako smo završili, svim sam kolegicama koje su me priupitale preporučila da se prijave na natječaj kad bude ponovno otvoren. Istaknula bih pristupačnost članova *data science* tima i opuštenost zbog kojih je bilo užitak biti dio mentorskog programa. Također bih se zahvalila na svim "*tips and tricks*" koji su mi puno pomogli u izvršavanju obveza na fakultetu, a vjerujem da će mi biti od još veće pomoći i kasnije. Smatram da je mentorski program odličan prvi doticaj sa stvarnim radom, kako na projektima tako i u kompaniji, a upravo zbog tog iskustva se mnoga vrata lakše otvaraju'', naglasila je **Andrea Budić**, studentica Prirodoslovno-matematičkog fakulteta u Splitu i pobjednica prvog KodiraONA natječaja.

U Studencu timovi *data* inženjera i *data* znanstvenika analiziraju različite podatke o kupcima i njihovim kupovnim navikama. Primjerice, godišnja količina svih podataka u Studencu mogla bi se ispisati na više od 10 milijuna stranica u Wordu. Stoga im analize podataka omogućuje bolje razumijevanje ponašanja i potreba kupaca s ciljem unaprjeđenja poslovanja i optimizacije poslovnih procesa.

''Prošle godine smo s ponosom pokrenuli ovu inicijativu koja je izazvala veliku zainteresiranost i potvrdila nam da smo na pravom putu ka osnaživanju žena u digitalnim tehnologijama. Jako smo zadovoljni odazivom prošle godine, što je jasan pokazatelj želje i spremnosti žena da se istaknu i doprinesu ''digitalnom svijetu''. Vjerujemo da je raznolikost ključna za inovacije i uspjeh, stoga potičemo sve žene da se prijave i pokažu svoje znanje i kreativnost, koje ćemo naposljetku i nagraditi'', zaključila je **Tea Werner**, voditeljica projekata inovacija u Studencu.

Stručnjaci u Studencu koriste strojno učenje, prediktivnu analitiku i kreiraju različite modele koji mogu prognozirati prodaju, optimizirati kampanje ili izraditi preporuke na temelju povijesti kupovine različitih profila kupaca. Tim istovremeno razvija i alate za automatizaciju procesa obrade podataka, izradu vizualizacije podataka te kreira izvještaje za donositelje odluka u kompaniji.

Kontakt za medije:

**Anja Škulje Makjanić**

Voditeljica korporativnih komunikacija u Studencu

[anja.skulje-makjanic@studenac.hr](mailto:anja.skulje-makjanic@studenac.hr)

**Ružica Ilak**,   
Pragma komunikacije za Studenac

+385 91 118 6186

[studenac@pragma.hr](mailto:studenac@pragma.hr)

**Trgovački maloprodajni lanac Studenac** kao kompanija posluje od 1991. godine. Kasnih 90-ih proširio je poslovanje otvaranjem veleprodajnog skladišta u Dućama i nekoliko maloprodajnih trgovina u Omišu. Na današnji Studenac, trgovinu-susjed koja pogodnostima za kupce dosljedno prati svjetske trendove, najviše je utjecala 2018. kada počinje transformacija poslovanja popraćena akvizicijama i organskim rastom. Preuzimanjem Istarskih supermarketa i Sonika 2019. lanac jača svoju poziciju i posluje duž cijele jadranske obale. Status utvrđuje 2021. preuzimanjem lanca Bure Trgovina, a važan poslovni iskorak iste godine čini otvaranjem prvih prodavaonica u Zagrebu. Dodatno, u 2022. Studenac preuzima dubrovački Pemo, kutinsku Loniu i više manjih lanaca diljem Hrvatske, a u 2023. lance Strahinjčicu, Špar i La-vor trade. Studenac trenutačno zapošljava gotovo 6500 djelatnika, ima više od 1250 prodavaonica te je među vodećim maloprodajnim lancima u Hrvatskoj. Više informacija dostupno je na [studenac.hr](https://www.studenac.hr/), a priopćenja za medije na [studenac.hr/press](https://www.studenac.hr/press).